****

**REPUBLIKA HRVATSKA**

**BJELOVARSKO-BILOGORSKA ŽUPANIJA**

**GRAD BJELOVAR**

**GRADSKO VIJEĆE**

Na temelju članka 31. stavka 1. točke 2. Statuta Grada Bjelovara („Službeni glasnik Grada Bjelovara“, broj 2/13 i 1/18) Gradsko vijeće Grada Bjelovara na 15. sjednici održanoj 29. ožujka 2019. godine, donijelo je

**ODLUKU**

**o** **upravljanju, povremenom zakupu, korištenju i davanju na uporabu društvenih domova na području mjesnih odbora Grada Bjelovara**

**I. OSNOVNE ODREDBE**

**Članak 1.**

Ovom Odlukom uređuje se: način i uvjeti davanja u povremeni zakup, korištenje i davanje na uporabu prostora društvenih domova (sportske dvorane i ostale dvorane) na području mjesnih odbora Grada Bjelovara, održavanje društvenih domova, obveze zakupaca i ostalih korisnika i ostale odredbe.

**Članak 2.**

**Pod povremenim zakupom** smatra se korištenje društvenog doma (sportske dvorane i ostale dvorane) **uz naknadu**- **zakupninu** za određeni dan ili dane u tjednu ili mjesecu, kroz određeni vremenski rok koji ne može biti duži od godine dana kao i zakup za određene sate u toku određenog dana u tjednu ili mjesecu koji ne može biti manji od **5 sati dnevno** (3 sata aktivno korištenje plus 2 sata za pripreme i čišćenje).

Sportske dvorane mogu koristiti pojedinci, građani, udruge građana, sportska društva, organizirane grupe rekreativaca na osnovu **Ugovora o povremenom** **zakupu** istoga koji se sklapa s Gradom Bjelovarom.

Ostale dvorane građanima, udrugama, pravnim osobama u svrhu održavanja: radionica, raznih proslava, karmina…i.t.d.

**Pod korištenjem** smatra se korištenje društvenog doma **bez naknade** za određeni dan ili dane u tjednu ili mjesecu, kao i korištenje za određene sate u toku određenog dana u tjednu ili mjesecu.

**Pod uporabom** smatra se korištenje društvenog doma i drugih prostorija **bez naknade**, na duže vrijeme gdje korisnik preuzima sve vlasničke obveze za prostorije koje se uporabljuju, a bez prava raspolaganja istim (DVD, vjerska ustanove…).

**Članak 3.**

**Bez naknade (korištenje)** društvene domove mogu koristiti:

* Grad Bjelovar za sastanke, prezentacije i ostale priredbe i manifestacije,
* proračunski korisnici Grada Bjelovara,
* učenici osnovnih škola i polaznici dječjih vrtića s prostora grada Bjelovara za održavanje raznih priredbi,
* udruge, KUD-ovi, religijske udruge, vjerske ustanove, društva i klubovi s područja grada Bjelovara ili koje djeluju u interesu Grada Bjelovara za održavanje kulturno- umjetničkih programa, zabava, tribine, predavanja, prezentacije, koncerata, zabave, proslave i ostalo,
* pravne i fizičke osobe koje vrše edukaciju ili usavršavanje poljoprivrednicima obrtnicima, poduzetnicima bez naplate,
* korisnici u slučaju karmina,
* humanitarne akcije, socijalni, vjerski, kulturni i sportski te druge društveno pravne osobe koje djeluju na području mjesnog odbora (bez skladištenja robe)

S korisnicima iz stavka 1. ovog članka se sklapa **Ugovor o korištenju.**

**Članak 4.**

Odlukom Gradonačelnika mogu se dati **na uporabu** prostorije u sklopu društvenog doma, ako je to od interesa za Grad, slijedećim korisnicima:

- pravnim osobama u vlasništvu Grada Bjelovara, Bjelovarsko – bilogorske županije ili

Republike Hrvatske sa sjedištem na području grada Bjelovara,

- vjerskim zajednicama s područja grada Bjelovara

- udrugama sa sjedištem na području grada Bjelovara,

- sportskim klubovima sa sjedištem na području grada Bjelovara,

- drugim fizičkim i pravnim osobama s područja grada Bjelovara.

Prostorije se daju na uporabu korisnicima na njihov obrazloženi zahtjev.

Gradonačelnik će s korisnikom (DVD-i, vjerske ustanove i sl.) sklopiti ugovor o uporabi prostorija u sklopu društvenog doma kojim će se detaljnije urediti prava i obveze Grada i korisnika.

**II. ODREĐIVANJE ZAKUPNINE**

**Članak 5.**

**Naknada za povremeni zakup dvorana i sportskih dvorana** iz članka 2. ove Odluke sadrži: - cijenu zakupa dvorane, - paušalni režijski trošak,

- najam suđa ukoliko se koristi

**Tablica 1.– cijena zakupa dvorana po namjeni i kategorizaciji društvenih domova / m2**

|  |  |  |  |  |  |  |  |
| --- | --- | --- | --- | --- | --- | --- | --- |
|  | | | **NAMJENA** | **KATEGORIJA** | | | |
| **1** | **2** | **3** | |
| kn/m2 | kn/m2 | kn/m2 | |
| 1. | | | Zabave | 7,00 | 5,00 | 3,00 | |
| 2. | | | Političke stranke | 6,00 | 4,50 | 3,00 | |
| 3. | | | Savjetovanje i predavanje | 5,00 | 4,00 | 3,00 | |
|  | 4. | Sportske priredbe, rekreacije… | | 3,00 | 2,00 | 1,00 |

**Cijena zakupa sportskih dvorana i ostalih dvorane** izračunava se tako da se umnožak cijene zakupa m2 iz **Tablice broj 1.** i površine korištenog prostora društvenog doma izraženog u kunama podijeli sa 24 sata, te tako dobiveni iznos pomnoži s brojem sati korištenja doma iz Ugovora.

Cijena m2 ovisi o kategorizaciji dvorana u mjesnim odborima.

**Tablica 2.- paušalni režijski trošak po danu i po satu u kategoriziranim društvenim**

**domovima**

|  |  |  |
| --- | --- | --- |
| **KATEGORIJA** | **DNEVNI IZNOS** | **IZNOS PO SATU** |
|  |
| 1. | 400,00 | 16,67 |
| 2. | 300,00 | 12,50 |
| 3. | 200,00 | 8,33 |

**Paušalni režijski trošak** odnosi se na vodu, struju, plin, sredstva za čišćenje, odvoz smeća i prikazan je u Tablici 2.

Obračunava se tako što se dnevni iznos troška iz **Tablice 2.** podijeli sa 24 sata i dobiveni iznos se pomnoži sa brojem sati korištenja doma iz Ugovora.

**Ukoliko potpisnik Ugovora prethodno dogovori korištenje suđa**, u Ugovoru se navodi i cijena naknade za korištenje suđa, ukoliko društveni dom posjeduje svoje suđe. Navedena naknada po sudioniku događanja iznosi **3,00 kune** i pribraja se ukupno trošku korisnika.

Naknada za povremeni zakup društvenog doma sadrži PDV.

**Novčani polog u slučaju štete** navodi se kao odredba u Ugovoru radi naknade za eventualnu počinjenu štetu. Novčani polog iznosi **500,00 kn** za svaki društveni dom te se uključuje **samo** u Ugovor u slučaju održavanja **zabava**.

U slučaju učinjene štete Grad Bjelovar kao vlasnik šalje svoga procjenitelja koji će procijeniti učinjenu štetu i obavijestiti korisnika društvenog doma ukoliko postoji potreba za nadoknadom novčanog pologa uz naznaku roka plaćanja od 8 dana od poslane obavijesti. Ukoliko štete ne bude vrši se povrat uplate novčanog pologa.

**III. ZASNIVANJE POVREMENOG ZAKUPA**

**Članak 6.**

Društveni domovi iz članka 2.ove Odluke daju se u povremeni zakup pravnoj ili fizičkoj osobi (u daljnjem tekstu: **zakupnik**) na temelju podnesenog zahtjeva za povremeni zakup (u daljnjem tekstu: **Zahtjev**).

**Članak 7.**

Zahtjev se podnosi osobno Upravnom odjelu za gospodarstvo na obrascu koji će biti objavljen na web portalu Grada Bjelovara ili se može podići osobno u UO za gospodarstvo Grada Bjelovara.

Obrazac zahtjeva mora se podnijeti najkasnije **osam dana** prije planiranog korištenja društvenog doma. Ukoliko je traženi termin korištenja društvenog doma slobodan, Upravni odjel obavještava Zakupnika o prihvaćanju Zahtjeva.

**Članak 8.**

Nakon što Upravni odjel potvrdi termin, tada se izrađuje **Ugovor**.

Ugovor će sadržavati:

* naznaku ugovornih strana,
* podatke o društvenom domu,
* razlog zakupa društvenog doma,
* datum zakupa,
* vrijeme korištenja, odnosno broj sati korištenja društvenog doma,
* naznaku o plaćanju,
* odredbu da je Zakupnik dužan po prestanku Ugovora prostorije predati u urednom stanju,
* odredbu da Zakupnik u dvorani i pratećim prostorijama ne smije pripremati hranu,
* odredbu da je Zakupnik dužan prilikom ulaska u društveni dom upoznati se sa osnovnim mjerama zaštite od požara, smještajem i načinom korištenja vatrogasnih aparata,
* odredbu da zakupnik odgovara za svaku štetu nastalu prilikom uporabe,
* odredbu da u slučaju eventualne štete koja bude prouzročena Zakupnik mora nadoknaditi istu u roku 8 dana od primitka obavijesti o šteti,
* odredbu o načinu otkazivanja termina,
* mjesto i vrijeme sklapanja Ugovora i potpis ugovornih strana.

**Članak 9.**

Ugovor s korisnikom izrađuje se u 4 primjerka i to za: UO za gospodarstvo, UO za financije, zakupnika i domara.

**Članak 10.**

Nakon potpisivanja Ugovora zakupnik se javlja domaru kako bi ispunio Zapisnik o primopredaji (u daljnjem tekstu: **Zapisnik**) kojim će se utvrditi stanje prostora prilikom preuzimanja (opreme i inventara).

Zapisnik se podnosi na obrascu koji se nalazi na web portalu Grada Bjelovara ili u Upravnom odjelu za gospodarstvo, a izdaje se u tri primjerka: jedan za domara, drugi za zakupnika i treći za UO za gospodarstvo.

Kada se u prostorijama društvenog doma koriste autorska djela putem žive glazbe ili glazbe s elektroničkih medija (u slučaju raznih zabava, proslava, koncerata i sl.) Zakupnik se obvezuje pribaviti dozvolu za korištenje navedenih autorskih glazbenih djela i platiti autorsku naknadu HDS ZAMP-u. U suprotnom Grad ne snosi nikakvu odgovornost.

Termin korištenja smatra se zaključenim nakon dospjelog potpisanog Ugovora u dva primjerka s ostalom dokumentacijom koju čine: preslika uplatnice, zapisnik i preslika uplatnice HDS ZAMP-u u UO za gospodarstvo. Dokumentacija mora biti predana najkasnije dva dana prije ugovorenog termina.

Obrazac uplatnice je dostupan na web stranici Grada Bjelovara ili u UO za gospodarstvo.

**Članak 11.**

Nakon korištenog društvenog doma naznačenog Ugovorom, zakupnik je dužan zajedno s domarom ispuniti drugi dio **Zapisnika o stanju prilikom predaje prostora** i to u tri primjerka: za domara, zakupnika i UO za gospodarstvo.

Zakupnik tako ispunjen i potpisan zapisnik o korištenom terminu dostavlja u UO za gospodarstvo u roku dva dana od korištenja društvenog doma naznačenog Ugovorom.

Uz ispunjavanje zapisnika o korištenom terminu, korisnik je dužan vratiti ključeve domaru.

**IV. PRAVA I OBVEZE UGOVORNIH STRANA**

**Članak 12.**

Korisnik je obvezan dogovoriti s domarom čišćenje prostorija po korištenju.

**Članak 13.**

Ukoliko zakupnik odustane od zakupa dužan je u roku **24 sata** prije dogovorenog termina zakupa obavijestiti zakupodavca o odustajanju. Ukoliko ne opravda na vrijeme odustanak nema pravo na povrat zakupa.

Zakupnik je dužan podnijeti pisani zahtjev za povrat zakupnine u roku **15 dana** od dana za koji je ugovoren zakup.

Grad Bjelovar dužan je izvršiti povrat zakupnine u roku **15 dana** od zaprimanja zahtjeva za povrat.

Korisnik društvenog doma (u daljnjem tekstu**: korisnik**) je dužan društveni dom, okoliš, opremu i inventar čuvati od oštećenja i upotrebljavati ga prema namjeni, te vratiti u ispravnom, čistom i urednom stanju, a oštećenja koja je sam prouzročio ili su ih prouzročile osobe koje su se koristile društvenim domom nadoknaditi prema nabavnoj vrijednosti inventara ili prema računu stvarno izvedenih radova.

**V. ODRŽAVANJE DRUŠTVENIH DOMOVA**

**Članak 14.**

Za održavanje društvenih domova Gradonačelnik povremeno, prema potrebi sklapa **Ugovor o djelu** sa fizičkom osobom (u tekstu: **domar**).

Prema članku 3. Zakona o zaštiti na radu, domari se smatraju „osobama na radu“ te trebaju biti osposobljeni za rad na siguran način i za protupožarni minimum.

Po sklapanju Ugovora o djelu između Gradonačelnika i domara, Grad Bjelovar se obvezuje provesti navedeno osposobljavanje.

**Članak 15.**

Isplata domarima društvenih domova koji su na Popisu društvenih domova za povremeni zakup, korištenje i davanje na uporabu za namjenu iz članka 2. stavka 3. ove Odluke vrši se u iznosu od **200,00 - 500,00 kn/mj.** sukladno prihodima ostvarenim po pojedinim društvenim domovima tijekom prethodne godine.

Domarima koji vode i održavaju sportske dvorane naknada u Ugovoru o djelu se kreće od **100,00-1.000,00 kn/mj.,** ovisno o dinamici korištenja i prihodu zakupa.

Ukoliko se društveni dom tek počinje davati u zakup, Ugovor sa domarom će se sklopiti na **200,00 kn/mj.** dok se ne ustanovi dinamika korištenja.

Ukoliko domar održava i sportske dvorane i ostale dvorane koje se daju u povremeni zakup isplaćuje mu se naknada iz stavka 2. ovog članka i stavka 1. ili stavka 3. ovog članka.

Domarima ostalih objekata u gradu (**Centar udruga Grada Bjelovara**…) isplaćuje se **1.000,00 kn/mj.**

Ukoliko domar smatra kako ima povećan obujam poslova te iz toga razloga želi veću naknadu za obavljanje svoga posla ima pravo podnijeti Zahtjev Gradonačelniku, koji se ovlašćuje razmotriti i donijeti Odluku o drugoj naknadi.

**Članak 16.**

Domar je dužan održavati prostorije društvenog doma i okoliš čistim i urednim na način da izvrši obilazak društvenog doma, utvrdi njegovo stanje i tamo gdje postoji potreba, očisti okoliš društvenog doma.

Osim toga, domar je dužan:

* kontrolirati stanje instalacija u društvenom domu i odmah prijaviti svaki eventualni kvar,
* osobitu pažnju, kao dobar gospodar, pridavati racionalnoj potrošnji vode, struje, telefona i plina i svako veće odstupanje od redovne potrošnje prijaviti mjesnom odboru i gradu,
* zadužiti se sitnim inventarom i o njemu voditi brigu, te svaki kvar i lom prijaviti mjesnom odboru i gradu,
* kad god je to potrebno, otključati i zagrijati društveni dom za najavljeni skup ili sastanak i zaključati društveni dom i isključiti grijanje poslije održanog skupa,
* održavati urednim okoliš društvenog doma i pristup društvenom domu (staza, stepenice i ostalo),
* redovno pokositi okoliš društvenog doma,
* u tijeku zime paziti da sistem grijanja radi na minimumu da ne dođe do smrzavanja,
* održavati sanitarne čvorove čistim i opremljenim potrebnim sanitarnim sredstvima itd. te o potrebi narudžbe obavijestiti mjesni odbor i grad,
* istaknuti zastave na društvenom domu za svaki državni blagdan i izbore,
* obvezno dogovoriti čišćenje prostorija s korisnikom,
* obvezno upoznati korisnika sa osnovnim mjerama zaštite od požara, smještajem i načinom korištenja vatrogasnih aparata,
* ispuniti i potpisati u prisustvu Korisnika Zapisnik o primopredaji i Zapisnik o korištenom prostoru.

**VI. OSTALE ODREDBE**

**Članak 17.**

Vrijeme korištenja društvenog doma ograničava se na vrijeme **od 8 do 24 sata.**

**Članak 18.**

U slučaju incidenata poput narušavanja javnog reda i mira te oštećenja okoline objekta, kao i samog objekta društvenog doma korisniku se zabranjuje korištenje društvenog doma u razdoblju od naredne tri godine.

**Članak 19.**

Djelatnik UO za gospodarstvo dužan je najmanje jedanput godišnje obići sve društvene domove i sastaviti izvješće, odnosno prezentaciju o stanju i korištenju društvenih domova za sastanak sa predstavnicima mjesnih odbora.

**Članak 20.**

Gradonačelnik Grada Bjelovara ovlašćuje se donijeti Popis društvenih domova koji su namijenjeni povremenom zakupu, korištenju i uporabi prema članku 2. ove Odluke.

**Članak 21.**

Upravni odjel za gospodarstvo dužan je redovito ažurirati Popis iz članka 20. ove Odluke temeljem uređenja i opremanja društvenim domova.

**Članak 22.**

Kriteriji za kategorizaciju objekata društvenih domova Grada Bjelovara sastavni su dio ove Odluke.

Ovlašćuje se Gradonačelnika da temeljem kriterija navedenih u stavku 1. ovog članka donese Popis kategorizacije svih društvenih domova na području grada Bjelovara.

**Članak 23.**

Grad Bjelovar zadržava pravo odluke o prihvaćanju ili odbijanju zahtjeva stranke za povremeni zakup, korištenje ili uporabu društvenog doma (sportske dvorane i ostalih dvorana).

**Članak 24.**

Ova Odluka stupa na snagu osmog dana od objave u "Službenom glasniku Grada Bjelovara".

**Članak 25.**

Danom stupanja na snagu ove Odluke prestaje važiti Odluka o davanju u zakup dvorana u objektima Mjesnih odbora ("Službeni glasnik Grada Bjelovara“ 1/14, 5/14 i 1/16), Odluka o davanju u povremeni zakup športske dvorane u objektu Mjesnog odbora Gudovac (Klasa: 372-03/12-01/14, Ur.broj: 2103/01-01-12-2 od 31. svibnja 2012.) i Odluka o dopuni Odluke o davanju u povremeni zakup športske dvorane u objektu Mjesnog odbora Gudovac (Klasa: 372-03/14-01/10, 2103/01-01-14-3 od 3. veljače 2014.)

**KLASA:** 026-01/18-01/01

**UR.BROJ:** 2103/01-02-19-6

**Bjelovar,** 29. ožujka 2019.

**PREDSJEDNIK GRADSKOG VIJEĆA**

**Ante Topalović, univ.bacc.oec**